
醫學三字經小引

童子入學，塾師先授以三字經，欲其便誦也，識途也。學醫之始，未定先授何書，如大海茫茫，錯認半字羅經，便入牛鬼蛇神之域，余所以有三字經之刻也。前曾託名葉天士，取時俗所推崇者，以投時好。然書中之奧旨，悉本聖經，經明而專家之技可廢。謝退谷於註韓書室得繕本，惠書千餘言，屬歸本名。幸有同志，今付梓而從其說。而仍名經而不以爲僭者，採集經文，還之先聖，海內諸君子可因此一字而共知所遵，且可因此一字而不病余之作。


嘉慶九年歲次甲子人日，陳念祖自題於南雅堂。


凡例

一、是書前曾託名葉天士，今特收囘。


一、是書論證治法，悉遵古訓，絕無臆說浮談。以時法列於前，仲師法列於後，由淺入深之意也。


一、坊刻萬病囘春、嵩厓尊生、古今醫統、東醫寶鑑等書，所列病證，不可謂不詳，而臨時查對，絕少符合，卽有合處，亦不應驗。蓋以逐末而亡其本也。試觀內經、難經、傷寒論、金匱要略，每證只寥寥數語，何所不包，可知立言貴得其要也。此書如怔忡、頭痛、歷節諸證，非遺之也。怔忡求之虛癆，頭痛有邪求之傷寒，無邪求之眩暈。虛癆、歷節，尋其屬風、屬溼、屬虛而治之，所以寓活法也。


一、學醫始基，在於入門，入門正則始終皆正，入門錯則始終皆錯。此書闡明聖法，爲入門之準，不在詳備。若得其祕訣，未嘗不詳備也。有證見於此，而治詳於彼者；有論此證，而彼證合而並論者；有論彼證，絕未明言此證，而卽爲此證之金鍼者。實無他訣，惟其熟而已。熟則生巧，自有左右逢原之妙。


一、論中所列諸方，第三卷、第四卷俱載弗遺。惟傷寒論、金匱要略方，非熟讀原文，不能領會。此書偶有闕而未載者，欲人於原文中尋其妙義，闕之卽所以引之也。閱者鑒予之苦心焉。


一、方後附論，或採前言，或錄一得，視諸書較見簡括，閱者自知。


醫學源流第一


醫之始 本岐黃 靈樞作 素問詳 難經出 更洋洋 越漢季 有南陽 六經辨 聖道彰


傷寒著 金匱藏 垂方法 立津梁 李唐後 有千金 外臺繼 重醫林 後作者 漸浸淫


紅紫色 鄭衛音 迨東垣 重脾胃 溫燥行 升清氣 雖未醇 亦足貴 若河間 專主火


遵之經 斷自我 一二方 奇而妥 丹溪出 罕與儔 陰宜補 陽勿浮 雜病法 四字求


若子和 主攻破 中病良 勿太過 四大家 聲名噪 必讀書 錯名號 明以後 須酌量


詳而備 王肯堂 薛氏按 說騎牆 士材說 守其常 景岳出 著新方 石頑續 溫補鄉


獻可論 合二張 診脈法 瀕湖昂 數子著 各一長 揆諸古 亦荒唐 長沙室 尚徬徨


惟韻伯 能憲章 徐尤著 本喻昌 大作者 推钱塘 取法上 得慈航


中風第二


人百病 首中風 驟然得 八方通 閉與脫 大不同 開邪閉 續命雄 回氣脫 參附功


顧其名 思其義 若舍風 非其治 火氣痰 三子備 不為中 名為類 合而言 小家伎


喎邪 昏仆地 急救先 柔潤次 填竅方 宗金匱


虛癆第三


虛癆病 從何起 七情傷 上損是 歸脾湯 二陽旨 下損由 房幃彌 傷元陽 虧腎水


腎水虧 六味擬 元陽傷 八味使 各醫書 伎止此 甘藥調 回生理 建中湯 金匱軌


薯蕷丸 風氣弭 蟅蟲丸 乾血已 二神方 能起死


咳嗽第四


氣上嗆 咳嗽生 肺最重 胃非輕 肺如鐘 撞則鳴 風寒入 外撞鳴 癆損積 內撞鳴


誰治外 六安行 誰治內 虛癆程 挾水氣 小龍平 兼鬱火 小柴清 薑細味 一齊烹


長沙論 細而精


瘧疾第五


瘧為病 屬少陽 寒與熱 若迴翔 日一發 亦無傷 三日作 勢猖狂 治之法 小柴方


熱偏盛 加清涼 寒偏重 加桂薑 邪氣盛 去參良 常山入 力倍強 大虛者 獨參湯


單寒牝 理中匡 單熱癉 白虎詳 法外法 辨微茫 消陰翳 制陽光 太僕註 慎勿忘


痢疾第六


濕熱傷 赤白痢 熱勝濕 赤痢漬 濕勝熱 白痢墜 調行箴 須切記 芍藥湯 熱盛餌


平胃加 寒濕試 熱不休 死不治 痢門方 皆所忌 桂葛投 鼓邪出 外疏通 內暢遂


嘉言書 獨得秘 寓意存 補金匱


心腹痛胸痺第七


心胃疼 有九種 辨虛實 明輕重 痛不通 氣血壅 通不痛 調和奉 一蟲痛 烏梅圓


二注痛 蘇合研 三氣痛 香蘇專 四血痛 失笑先 五悸痛 妙香詮 六食痛 平胃煎


七飲痛 二陳咽 八冷痛 理中全 九熱痛 金鈴痊 腹中痛 照諸篇 金匱法 可回天


諸方論 要拳拳 又胸痺 非偶然 薤白酒 妙轉旋 虛寒者 建中填


隔食反胃第八


隔食病 津液乾 胃脘閉 穀食難 時賢法 左歸餐 胃陰展 賁門寬 啟膈飲 理一般


推至理 衝脈干 大半夏 加蜜安 金匱秘 仔細看 若反胃 實可歎 朝暮吐 分別看


乏火化 屬虛寒 吳萸飲 獨附丸 六君類 俱神丹 


氣喘第九


喘促症 治分門 鹵莽輩 只貞元 陰霾盛 龍雷奔 實喘者 痰飲援 葶藶飲 十棗湯


青龍輩 撤其藩 虛喘者 補而溫 桂苓類 腎氣論 平冲逆 泄奔豚 真武劑 治其源


金水母 主諸坤 六君子 妙難言 他標劑 忘本根


血症第十


血之道 化中焦 本衝任 中溉澆 溫肌腠 外逍遙 六淫逼 經道搖 宜表散 麻芍條


七情病 溢如潮 引導法 草薑調 溫攝法 理中超 涼瀉法 令瘀消 赤豆散 下血標


若黃土 實翹翹 一切血 此方饒


水腫第十一


水腫病 有陰陽 便清利 陰水殃 便短縮 陽水傷 五皮飲 元化方 陽水盛 加通防


陰水盛 加桂薑 知實腫 蘿枳商 知虛腫 參朮良 兼喘促 真武湯 從俗好 別低昂


五水辨 金匱詳 補天手 十二方 肩斯道 勿炎涼


脹滿蠱脹第十二


脹為病 辨實虛 氣驟滯 七氣疏 滿拒按 七物祛 脹閉痛 三物鋤 若虛脹 且躊躇


中央健 四旁如 參竺典 大地輿 單腹脹 實難除 山風卦 指南車 易中旨 費居諸


暑症第十三


傷暑病 動靜商 動而得 熱為殃 六一散 白虎湯 靜而得 起貪涼 惡寒象 熱逾常


心煩辨 切莫忘 香薷飲 有專長 大順散 從症方 生脈散 久服康 東垣法 防氣傷


雜說起 道弗彰 若精蘊 祖仲師 太陽病 旨在茲 經脈辨 標本歧 臨證辨 法外思


方兩出 大神奇 


泄瀉第十四


濕氣勝 五瀉成 胃苓散 厥功宏 濕而熱 連芩程 濕而冷 萸附行 濕挾積 麴楂迎


虛兼濕 參附苓 脾腎瀉 近天明 四神服 勿紛更 恆法外 內經精 腸臟說 得其情


瀉心類 特丁寧


眩暈第十五


眩暈症 皆屬肝 肝風木 相火干 風火動 兩相搏 頭旋轉 眼紛繁 虛痰火 各分觀


究其指 總一般 痰火亢 大黃安 上虛甚 鹿茸餐 欲下取 求其端 左歸飲 正元丹


嘔噦吐第十六


嘔吐噦 皆屬胃 二陳加 時醫貴 玉函經 難彷彿 小柴胡 少陽謂 吳茱萸 平酸味


食已吐 胃熱沸 黃草湯 下其氣 食不入 火堪畏 黃連湯 為經緯 若呃逆 代赭彙


癲狂癇第十七


重陽狂 重陰癲 靜陰象 動陽宣 狂多實 痰宜蠲 癲虛發 石補天 忽搐搦 癇病然


五畜狀 吐痰涎 有生病 歷歲年 火氣亢 蘆薈平 痰積錮 丹礬穿 三證本 厥陰愆


體用變 標本遷 伏所主 所因先 收散互 逆從連 和中氣 妙轉旋 悟到此 治立痊


五淋癃閉赤白濁遺精第十八


五淋病 皆熱結 膏石勞 氣與血 五淋湯 是秘訣 敗精淋 加味啜 外冷淋 腎氣咽


點滴無 名癃閉 氣道調 江河決 上竅通 下竅泄 外竅開 水源鑿 分利多 醫便錯


濁又殊 竅道別 前飲投 精愈凅 腎套談 理脾恪 分清飲 佐黃蘗 心腎方 隨補綴


若遺精 另有說 有夢遺 龍膽折 無夢遺 十全設 坎離交 亦不切 


疝氣第十九


疝任病 歸厥陰 寒筋水 氣血尋 狐出入 癫頑麻 专治氣 景岳箴 五苓散 加減斟


茴香料 著醫林 痛不已 須洗淋


痰飲第二十


痰飲源 水氣作 燥濕分 治痰略 四飲名 宜斟酌 參五臟 細量度 補和攻 視強弱


十六方 各鑿鑿 溫藥和 博返約 陰霾除 陽光灼 滋潤流 時醫錯 真武湯 水歸壑


白散方 窺秘鑰 


消渴第二十一


消渴症 津液乾 七味飲 一服安 金匱法 別三般 二陽病 治多端 少陰病 腎氣寒


厥陰病 烏梅丸 變通妙 燥熱餐 


傷寒瘟疫第二十二


傷寒病 極變遷 六經法 有真傳 頭項痛 太陽編 胃家實 陽明編 眩苦嘔 少陽編


吐利痛 太陰編 但欲寐 少陰編 吐蚘渴 厥陰編 長沙論 嘆高堅 存津液 是真詮


汗吐下 溫清懸 補貴當 方而圓 規矩廢 甚於今 二陳尚 九味尋 香蘇外 平胃臨


汗源涸 耗真陰 邪傳變 病日深 目擊者 實痛心 醫醫法 腦後鍼 若瘟疫 治相侔


通聖散 兩解求 六法備 汗為尤 達原飲 昧其由 司命者 勿逐流


婦人經產雜病第二十三


婦人病 四物良 月信準 體自康 漸早至 藥宜涼 漸遲至 重桂薑 錯雜至 氣血傷


歸脾法 主二陽 兼鬱結 逍遙長 種子者 即此詳 經閉塞 禁地黃 孕三月 六君嘗


安胎法 寒熱商 難產者 保生方 開交骨 歸芎鄉 血大下 補血湯 腳小指 艾火煬


胎衣阻 失笑匡 產後病 生化將 合諸說 俱平常 資顧問 亦勿忘 精而密 長沙室


妊娠篇 丸散七 桂枝湯 列第一 附半薑 功超軼 內十方 皆法律 产後篇 有神朮


小柴胡 首特筆 竹葉湯 風痙疾 陽旦湯 功與匹 腹痛條 須詳悉 羊肉湯 㽲痛谧


痛滿煩 求枳實 著臍痛 下瘀吉 痛而煩 裏熱窒 攻涼施 毋固必 雜病門 還熟讀


二十方 效俱速 隨證詳 難悉錄 惟溫經 帶下服 甘麥湯 臟燥服 藥到咽 效可卜


道中人 须造福


小兒第二十四


小兒病 多傷寒 稚陽體 邪易干 凡發熱 太陽觀 熱未已 變多端 太陽外 仔細看


遵法治 危而安 若吐瀉 求太陰 吐瀉甚 變風淫 慢脾說 即此尋 陰陽證 二太擒


千古秘 理蘊深 即痘疹 此傳心 惟同志 度金針

小引

童子入學，塾師先授以《三字經》，欲其便誦也、識途也。學醫之始，未定先授何書，如大海茫茫，錯認半字羅經，便入牛鬼蛇神之域，余所以有《三字經》之刻也。前曾托名葉天士，取時俗所推崇者，以投時好。然書中之奥旨，悉本聖經，經明而專家之伎可廢。謝退谷於注韓書室得繕本，惠書千餘言，屬歸本名，幸有同志，今付梓而從其說。而仍名經而不以爲僭者，採集經文，還之先聖，海内諸君子，可因此一字而共知所遵，且可因此一字而不病余之作。 

